BKD เตรียมซื้อที่ดินใกล้แนวรถไฟฟ้าสายสีเขียว มูลค่า 616.24 ลบ.
BKD เตรียมซื้อที่ดินใกล้แนวรถไฟฟ้าสายสีเขียวในจ.ปทุมธานี 28 ไร่ มูลค่า 616.24 ลบ. เพื่อหนุนบริษัทมีรายการสินทรัพย์ที่มั่นคง
25 พ.ค. 2559

บริษัท บางกอก เดค-คอน จำกัด (มหาชน) หรือ BKD ระบุว่า ที่ประชุมคณะกรรมการบริษัทเมื่อวานนี้ (24 พ.ค.) อนุมัติการจัดซื้อและรับโอนกรรมสิทธิ์ที่ดินจำนวน 1 แปลง เนื้อที่รวม 28 ไร่ ในต.คูคต อ.ลำลูกกา จ.ปทุมธานี รวมมูลค่าที่ดินจำนวน 616.24 ล้านบาท ซึ่งรวมถึงค่าใช้จ่ายในการโอนกรรมสิทธิ์ด้วย ขณะที่ที่ดินดังกล่าวอยู่ใกล้แนวเส้นทางรถไฟฟ้าสายสีเขียว ซึ่งจะทำให้บริษัทมีรายการสินทรัพย์ที่มั่นคง และเป็นการสร้างผลตอบแทนในการลงทุนที่มั่นคง และเพิ่มผลตอบแทนให้ผู้ถือหุ้นจากกระแสเงินสดส่วนที่เหลือจากการดำเนินงานปกติ ซึ่งจะก่อให้เกิดประโยชน์สูงสุดต่อบริษัทและผู้ถือหุ้น
โดยการชำระเงินจะแบ่งเป็น 2 งวด ซึ่งงวดแรกจะชำระเงินมัดจำในอัตรา 30% ของราคาซื้อขายภายในเดือนมิ.ย.59 และงวดที่ 2 ชำระส่วนที่เหลือในอัตรา 70% ของราคาซื้อขายในวันโอนกรรมสิทธิ์ ภายในเดือนก.ย.59 สำหรับแหล่งเงินลงทุนจะมาจากกระแสเงินสดที่เหลือจากการดำเนินงานของบริษัท ซึ่งหลังจากการลงทุนครั้งนี้บริษัทยังไม่มีความจำเป็นต้องเพิ่มทุน และสัดส่วนหนี้สินต่อทุนยังไม่เปลี่ยนแปลงอยู่ที่ 0.25 ขณะที่มีภาระเงินกู้ปัจจุบันมูลค่า 7 ล้านบาท
ทั้งนี้ เป็นการซื้อที่ดินดังกล่าวจากกรรมสิทธิ์ของนายเชิด บุณยะรัตนเวช ซึ่งเป็นผู้จัดการมรดกนางสาวผิว บุณยะรัตนเวช โดยบริษัทและผู้ขายไม่มีความสัมพันธ์ระหว่างกัน
สำหรับบริเวณพื้นที่ที่เป็นที่ตั้งของที่ดิน ณ ปัจจุบันมีการลงทุนของภาครัฐ ในการก่อสร้างรถไฟฟ้าสายสีเขียว (หมอชิต-สะพานใหม่-คูคต) โดยที่ดินแปลงดังกล่าวอยู่ห่างจากสถานีคูคต ประมาณ 80 เมตร โดยกรมธนาคารักษ์ประเมินราคาที่ดินอยู่ที่ 291.2 ล้านบาท หรือ 26,000 บาท/ตารางวา ขณะที่บริษัท ที เอ มาเนจเม้นท์ คอร์โปเรชั่น (1999) จำกัด ประเมินราคาที่ดินอยู่ที่ 649.6 ล้านบาท หรือ 58,000 บาท/ตารางวา
โดยบริษัท ที เอ มาเนจเม้นท์ คอร์โปเรชั่น (1999) จำกัด เป็นผู้ประเมินราคาทรัพย์สินอิสระที่ได้รับความเห็นชอบจากคณะกรรมการกำกับหลักทรัพย์และตลาดหลักทรัพย์ (ก.ล.ต.) และสมาคมนักประเมินราคาอิสระไทย (TVA) และสมาคมผู้ประเมินค่าทรัพย์สินแห่งประเทศไทย (VAT)